P r e d k l a d a c i a   s p r á v a
k návrhu na prístup k Európskemu patentovému dohovoru 
v súčasnom a v revidovanom znení na splnenie uznesenia vlády Slovenskej republiky 
č. 227/2001 zo 7. marca 2001

Európsky patentový dohovor
Európsky patentový dohovor (ďalej len „EPD“) bol prijatý na diplomatickej konferencii v Mníchove 5. októbra 1973. EPD ratifikovalo k dnešnému dňu 20 štátov. Zmluvnými štátmi dohovoru sú: Belgické kráľovstvo, Cyperská republika, Dánske kráľovstvo, Fínska republika, Francúzska republika, Grécka republika, Holandské kráľovstvo, Írsko, Lichtenštajnské kráľovstvo, Luxemburské veľkovojvodstvo, Monacké kniežactvo, Nemecká spolková republika, Portugalská republika, Rakúska republika, Španielske kráľovstvo, Švajčiarska konfederácia, Švédske kráľovstvo, Talianska republika, Turecká republika, Spojené kráľovstvo Veľkej  Británie a Severného Írska.
Európska patentová organizácia (ďalej len „EPO“) je medzinárodná regionálna organizácia zmluvných štátov, ktorej úlohou je udeľovanie patentov na základe tzv. európskeho patentového práva, ktoré je spoločné pre zmluvné štáty. EPO tvorí Európsky patentový úrad, ktorý udeľuje európske patenty, a Správna rada, ktorá kontroluje činnosť Európskeho patentového úradu.
Konanie o udelení európskeho patentu
Prihlasovateľ spracuje jedinú, tzv. európsku patentovú prihlášku, v ktorej určí tie zmluvné štáty, v  ktorých žiada o ochranu patentom. Na základe jedného hmotného patentového práva je vykonaný prieskum patentovateľnosti a je rozhodnuté o udelení európskeho patentu. Udelený európsky patent sa v  určených štátoch spravuje vnútroštátnou legislatívou daného štátu.  Uplatnenie práv, vyplývajúcich z tohto patentu, patrí už výlučne do súdnej právomoci príslušného štátu.
Je potrebné zdôrazniť, že z pohľadu potenciálnych prihlasovateľov ide o otvorený systém, lebo napríklad prihlasovateľ zo Slovenskej republiky môže podať európsku patentovú prihlášku aj v súčasnosti.
Revízia Európskeho patentového dohovoru 
Európska patentová organizácia priebežne reaguje na stav legislatívy v jednotlivých členských štátoch, na požiadavky harmonizácie práva v rámci Európskej únie a na trend úpravy ochrany priemyselných práv v rámci WIPO.
S cieľom zabezpečiť spoluprácu krajín Európy na základe Európskeho patentového dohovoru, ktorý významne prispieva k právnej a ekonomickej integrácii Európy a k podpore inovácií a k ekonomickému rastu, a vzhľadom na to, že je potrebné prispôsobovať EPD technologickému a právnemu vývoju, Európska patentová organizácia revidovala EPD na Diplomatickej konferencii na revíziu Európskeho patentového dohovoru, ktorá sa konala 20. až 29. novembra 2000 v Mníchove. Výsledkom tejto diplomatickej konferencie je Revízia znenia textu dohovoru o udeľovaní európskych patentov z 29. novembra 2000.
Prístup Slovenskej republiky k EPD
Aktivity Slovenskej republiky smerom k EPO sa odvíjajú od záväzku Slovenskej republiky, vyplývajúceho z podpísania Európskej dohody o pridružení, kde sa Slovenská republika v čl. 67 ods. 2 zaviazala požiadať Európsku patentovú organizáciu o prístup k EPD. Na tomto základe požiadala Slovenská republika v decembri 1996 diplomatickou cestou o prístup k EPD. Rozhodnutím Správnej rady EPO udelila v júni 1997 Slovenskej republike štatút pozorovateľa. 
Na 74. zasadaní Administratívnej rady Európskej patentovej organizácie, ktorá sa konala v Mníchove 29. januára 1999, dostala Slovenská republika pozvanie na prístup k EPD s účinnosťou od 1. júla 2002. Zároveň  dostali pozvanie na prístup ďalšie štáty: Česká republika, Poľská republika, Maďarská republika, Slovinská republika, Estónska republika, Rumunsko a Bulharská republika. Pristúpením k EPD sa Slovenská republika spolu s uvedenými štátmi stane zároveň aj členom Európskej patentovej organizácie.
Slovenská republika je súčasne prizvaná aj na prístup k Revízii znenia textu dohovoru o udeľovaní európskych patentov. Uvedené revidované znenie vstúpi do platnosti dva roky potom, ako ho ratifikuje alebo k nemu pristúpi 15 štátov.
Súčasťou EPD je:
4	Vykonávací predpis k dohovoru o udeľovaní európskych patentov,
4	Protokol o centralizácii európskeho patentového systému,
4	Protokol o súdnej právomoci a o uznávaní rozhodnutí o nároku na udelenie európskeho patentu,
4	Protokol o výsadách a imunitách Európskej patentovej organizácie,
4	Poplatkový poriadok.
Podľa Protokolu o súdnej právomoci a o uznávaní rozhodnutí o nároku na udelenie európskeho patentu bude Slovenská republika ako budúci zmluvný štát uznávať konečné rozhodnutia vo veci práva na európsky patent vynesené v zmluvných štátoch bez zvláštneho konania. Tento protokol sa dotýka rozhodovania krajských súdov, pričom Slovenská republika je povinná o ich právomoci informovať Európsky patentový úrad. 
Patentový zákon
Prístup Slovenskej republiky je v súlade s Národným programom pre prijatie acquis communautaire 2000. Uznesením vlády Slovenskej republiky č. 441 z 23. mája 2001 bol schválený návrh zákona o patentoch, dodatkových ochranných osvedčeniach a o zmene a doplnení niektorých zákonov (patentový zákon).  Patentový zákon je predložený predsedovi Národnej rady Slovenskej republiky na prerokovanie a schválenie.
Návrh patentového zákona je významný z hľadiska harmonizácie patentového práva Slovenskej republiky s európskym patentovým systémom. Účinky európskeho patentu v Slovenskej republike nastanú splnením podmienky jeho prekladu do slovenského jazyka v stanovenej lehote.
Dôsledky prístupu
V dôsledku prístupu Slovenskej republiky k EPD a k Revízii znenia textu dohovoru o udeľovaní európskych patentov:
4	podľa článku 170 ods. 1 EPD Slovenská republika uhradí jednorazový počiatočný poplatok vo výške 506,18 DM z rozpočtu ÚPV SR na rok 2002  (výška poplatku bola vypočítaná na 506,18 DM za predpokladu, že k dátumu 1. júla 2002 k EPD pristúpia všetky pozvané štáty; záväzný prepočet výšky poplatku podľa čl. 170 ods. 2 sa vykoná až po prístupe),
4	za udržiavanie európskych patentov platných v Slovenskej republike sa budú platiť udržiavacie poplatky podľa zákona o správnych poplatkoch, z ktorých 50 % sa bude odvádzať Európskej patentovej organizácii,
4	administratívne zabezpečenie spracovania registrov európskych patentov, prekladov patentových nárokov, vedenie a sprístupňovanie registra udelených európskych  patentov verejnosti a publikovanie udelených patentov vo vestníku si vyžiada zvýšenie počtu zamestnancov ÚPV SR o 9 osôb, čo predstavuje zvýšenie limitu kapitoly výdavkov štátneho rozpočtu o  6 386 tis. Sk,
4	o 3 až 4 roky od prístupu Slovenskej republiky k EPD zvýšené výdavky budú niekoľkonásobne prekročené príjmami z udržiavacích poplatkov za európske patenty.  
Vplyv na štátny rozpočet
Predpokladaná výška správnych poplatkov je značne závislá od transferu zahraničných technológií a rozvoja podnikania v Slovenskej republike. Podľa skúseností  štátov, ktoré sa stali zmluvnými štátmi EPD, sa dá očakávať 3- až 4- násobné zvýšenie počtu zahraničných (európskych) udelených patentov a tým aj výšky správnych poplatkov z európskych patentových prihlášok na 80 až 90 miliónov Sk, z ktorých by Slovenskej republike zostalo 45 miliónov Sk, čo je cca o 15 miliónov viac ako v súčasnosti.
Tento odhad sa vzťahuje na už plne rozbehnutý systém; t. j. na obdobie 5 až 6 rokov po prístupe, pretože vzhľadom na dĺžku konania o prihláške európskeho patentu sa v prvých 2 rokoch po prístupe nepredpokladá udelenie európskeho patentu s platnosťou pre Slovenskú republiku a v ďalších rokoch pôjde o ich postupné narastanie. Predpokladaný vývoj správnych poplatkov uvádzame v prílohe č. 1.
Vzhľadom na prístup k EPD od 1. júla 2002, keď sa úrad stane prijímacím  úradom  európskych prihlášok so všetkými administratívnymi náležitosťami - spracovanie registrov európskych prihlášok, zverejňovanie údajov vo vestníku - je nutné zvýšiť počet pracovníkov o  4 od 1. 7. 2002 a  o ďalších 5 v roku 2003. Zvýšenie počtu pracovníkov a zabezpečenie ich platových náležitostí bolo požadované v pripomienkovom konaní k návrhu východísk na rok 2002. Rozpis výdavkov uvádzame v prílohe č. 2.
Právoplatnosť prístupu
Podľa článku 86 písm. d) Ústavy Slovenskej republiky je Dohovor o udeľovaní európskych patentov a Revízia znenia textu dohovoru o udeľovaní európskych patentov medzinárodnou zmluvou podľa článku 7 ods. 5 Ústavy Slovenskej republiky a teda bude mať nižšie postavenie ako ústava alebo ústavné zákony a vyššie postavenie ako zákony. Podľa čl. 7 ods. 4 Ústavy Slovenskej republiky Dohovor o udeľovaní európskych patentov a Revízia znenia textu dohovoru o udeľovaní európskych patentov je prezidentskou zmluvou, ktorá podlieha prerokovaniu a súhlasu Národnej rady Slovenskej republiky.
Listiny o prístupe Slovenskej republiky k Dohovoru o udeľovaní európskych patentov a k Revízii znenia textu dohovoru o udeľovaní európskych patentov sa uložia u vlády Nemeckej spolkovej republiky, ktorá je depozitárom EPD. Podľa článku 169 ods. 2 EPD, prístup Slovenskej republiky k EPD nadobudne platnosť prvý deň tretieho mesiaca po uložení listín o prístupe. Uloženie listín o prístupe Slovenskej republiky bude vykonané v období od 1. do 30. apríla 2002.
Revízia znenia textu dohovoru o udeľovaní európskych patentov nadobudne platnosť dva roky po uložení listín o prístupe pätnásteho zmluvného štátu, alebo v prvý deň tretieho mesiaca po uložení ratifikačnej listiny alebo listiny o prístupe posledným zmluvným štátom, ak sa druhé uvedené uskutoční skôr.
Pôvodný text znenia dohovoru stráca platnosť nadobudnutím účinnosti revidovaného znenia textu dohovoru.

                                               Príloha č. 2

PREDPOKLADANÉ ZVÝŠENIE VÝDAVKOV NA ROK 2002

1. Platy zamestnancov	 (4) podľa priemeru mzdy na rok 2002 
    (14 777,-Sk)							709 tis. Sk
2. Odvody 30 %							269 tis. Sk
3. Vybavenie miestností
     (4 x 60 tis. Sk)							240 tis. Sk
4. Výroba vestníka (tlač)						840 tis. Sk
5. Počítačové vybavenie
    (kapitálové výdavky  4 x 100 tis. Sk)			  	400 tis. Sk
								         2 548 tis. Sk

PREDPOKLADANÉ ZVÝŠENIE VÝDAVKOV NA ROK 2003

1. Platy zamestnancov	   
   (4 pracovníci z roku 2002 + 5 nových 
    + 4 % valorizácia (15 368,-Sk))				         1 658 tis. Sk
2. Odvody 30 %							630 tis. Sk
3. Vybavenie miestností
     (5 x 60 tis. Sk)							300 tis. Sk
4. Výroba vestníka (tlač)						840 tis. Sk
5. Počítačové vybavenie
    (kapitálové výdavky  5 x 100 tis. Sk)			  	500 tis. Sk
								         3 928 tis. Sk